Transtaling is ’n nuwe benadering in klaskameronderrig en veral in Suid-Afrika met sy 11 amptelike tale en variëteite (dialekte) ’n baie belangrike kwessie.
Suid-Afrika is ’n veeltalige land en daarom is veeltaligheid vir ons deesdae ’n normale verskynsel. Die dae toe daar net een taal in die klas gepraat is en leerders in daardie taal moes leer en terugvoering gee, is grootliks iets van die verlede. Trouens, in Suid-Afrika word daar ten minste 30 tot 35 tale op ’n daaglikse basis gebruik en is ten minste die helfte van die bevolking meer as een taal magtig.
Byvoorbeeld: Praat oor ’n nutsvoertuig en vra dan wat die leerders die spesifieke voertuig in hulle huistaal noem. So leer die kinders verskillende woorde aan vir dieselfde konsep.
Nog ’n voorbeeld is om in verskillende tale te groet. So sal die een kind sy pa groet en sê: “Môre, Pa.” Of sy ouma groet met “Goeiemôre, Ouma!”. Die onderwyser kan nou die Xhosa-leerder vra om vir die klas te sê hoe hy/sy in sy moedertaal groet. Op die manier word almal se taal in ag geneem en in dieselfde klas gebruik en leer die kinders so by mekaar.
Groepbesprekings: Nog ’n voorbeeld om transtaling in die klaskamer toe te pas, is om leerders die geleentheid te gee om tydens groepbesprekings in hul eie tale te praat en gedagtes uit te ruil. Dit is ’n feit dat ’n mens jouself die beste in jou moedertaal uitdruk en in hierdie groepsituasie is dit wel moontlik.
Dit gee leerders ’n stewiger greep op vakinhoud omdat daar wisseling tussen die tale plaasvind en hulle die moeiliker begrippe in hulle moedertaal kan verduidelik indien nodig.
Dit bring die tuis- en skoolomgewing bymekaar en verminder so die sprong van huis na skool sodat kinders op die ou end beter in die skool aanpas.